Source: http://eur-lex.europa.eu/legal-content/SL/TXT/?uri=LEGISSUM:l16007
Timestamp: 2017-10-20 14:42:54+00:00
Document Index: 8277640

Matched Legal Cases: ['Sodišče ', 'Sodišče ', 'Sodišče ', 'sodišče ', 'sodišče ', 'Sodišče ', 'sodišče ', 'Sodišče ', 'sodišče ', 'Sodišče ', 'sodišče ', 'sodišče ', 'sodišče ', 'sodišče ', 'sodišče ']

Evropska in mednarodna sodišča
Člen 19 Pogodbe o Evropski uniji
Člen 257 Pogodbe o delovanju Evropske unije
Na mednarodni ravni delujejo številna sodišča in njihovih pristojnosti ni vedno preprosto razlikovati. Namen tega povzetka je predstaviti evropska sodišča in potegniti ločnico med tistimi, ki so del Evropske unije (EU), in tistimi, ki pripadajo drugim mednarodnim organizacijam.
Sodišče Evropske unije označuje celoten pravosodni sistem EU. Sestavljata ga:
Sodišče in
Splošno sodišče.
Sodišče odloča o tožbah, ki jih vložijo države EU ali institucije EU. Na zadnji stopnji je lahko pristojno tudi za sodbe, ki jih izreče Splošno sodišče. V tem primeru odloča zgolj o pravnih vprašanjih in ne o dejstvih.
Splošno sodišče je priključeno Sodišču z namenom, da zmanjša njegovo delovno obremenitev. Splošno sodišče je pristojno, da na prvi stopnji obravnava tožbe, ki jih vložijo države EU ali posamezniki v zadevah, predvidenih v Pogodbah.
Skladno s členom 257 Pogodbe o delovanju Evropske unije lahko specializirana sodišča ustanovita Evropski parlament in Svet po rednem zakonodajnem postopku. Ta sodišča so pristojna na prvi stopnji za nekatere vrste tožb na posebnih področjih. Leta 2005 je bilo, na primer, ustanovljeno Sodišče za uslužbence Evropske unije, ki se je ukvarjalo s spori na področju javnih uslužbencev EU. To sodišče je bilo ukinjeno in od 1. septembra 2016 dalje njegovo delo opravlja Splošno sodišče.
Različne vrste tožb
Sodišče Evropske unije zagotavlja upoštevanje prava EU. Pristojno je za odločanje o tožbah, ki jih vložijo države EU, institucije EU in državljani EU. Obstaja več vrst postopkov:
ničnostna tožba,
postopek zaradi neizpolnitve obveznosti,
postopek zaradi opustitve ukrepanja,
tožba za odškodnino,
predlog za sprejetje predhodne odločbe.
Obstajajo tudi raznovrstna sodišča, ki obravnavajo spore na mednarodni ravni in imajo sedeže na evropskem ozemlju. Kljub temu pa ne delujejo pod okriljem EU. To so:
sodišča drugih evropskih organizacij, kot sta:
Evropsko sodišče za človekove pravice, mednarodno sodišče, ustanovljeno v okviru Sveta Evrope, ki ima trenutno 47 držav članic; skrbi za izvajanje Evropske konvencije o človekovih pravicah, ki je bila podpisana 4. novembra 1950 (sedež ima v Strasbourgu v Franciji);
Sodišče Efte (Evropskega združenja za prosto trgovino) s sedežem v Luxembourgu, ki skrbi za izvajanje Sporazuma o Evropskem gospodarskem prostoru;
sodišča, ustanovljena pod okriljem Združenih narodov, kot so:
Meddržavno sodišče s sedežem v Haagu na Nizozemskem,
Mednarodno kazensko sodišče s sedežem v Haagu,
Mednarodno kazensko sodišče za nekdanjo Jugoslavijo tudi s sedežem v Haagu,
Mednarodno sodišče za pomorsko mednarodno pravo s sedežem v Hamburgu v Nemčiji;
neodvisni organi Združenih narodov za reševanje sporov, kot sta:
Stalno arbitražno sodišče s sedežem v Haagu, ki vodi arbitražne* in spravne* postopke ter preiskovalne odbore v sporih med svojimi 121 državami članicami, zasebnimi strankami in medvladnimi organizacijami na podlagi mednarodnih arbitražnih predpisov;
Organ za reševanje sporov Svetovne trgovinske organizacije (STO) s sedežem v Ženevi v Švici, ki rešuje spore med 163 državami članicami STO.
Arbitraža: postopek, v katerem nepristranska tretja stranka odloči o sporu med dvema strankama.
Sprava: postopek, v katerem tretja stranka pomaga strankama obnoviti ali izboljšati medsebojne odnose po sporu.
Člen 19 Pogodbe o Evropski uniji (UL C 202, 7.6.2016, str. 27).
Člen 257 Pogodbe o delovanju Evropske unije (UL C 202, 7.6.2016, str. 160).
Zadnja posodobitev 22.08.2016